EA เตรียมประกาศกำไร Q1/58 เลิศหรู!
นักวิเคราะห์รายหนึ่งเปิดเผยกับ “ข่าวหุ้นธุรกิจออนไลน์” คาดว่าผลประกอบการของ EA ในไตรมาส 1/58 จะออกมาดีกว่าช่วงเดียวกันเมื่อปีก่อน โดยคาดว่าจะประกาศกำไรในไตรมาสนี้มากกว่า 500 ลบ. 
15 พ.ค. 2558

นักวิเคราะห์รายหนึ่งเปิดเผยกับ “ข่าวหุ้นธุรกิจออนไลน์” คาดว่าผลประกอบการของบริษัท พลังงานบริสุทธิ์ จำกัด (มหาชน) หรือ EA ในไตรมาส 1/58 จะออกมาดีกว่าช่วงเดียวกันเมื่อปีก่อนที่มีกำไร 459.96 ล้านบาท หรือกำไรต่อหุ้น 0.12 บาท โดยคาดว่า EA จะประกาศกำไรในไตรมาสนี้มากกว่า 500 ลบ. ทั้งนี้นักวิเคราะห์ยังยืนยันว่าแนวโน้มธุรกิจโรงไฟฟ้ายังไปได้ด้วยดี ไม่ได้มีปัญหาใดๆ ทั้งสิ้น
อนึ่ง นายอมร ทรัพย์ทวีกุล รองประธานเจ้าหน้าที่บริหาร EA เปิดเผยว่า บริษัทคาดว่ากำไรสุทธิของบริษัทในปีนี้จะเติบโตเกือบเท่าตัวจากปีก่อนที่มีกำไรสุทธิ 1.6 พันล้านบาท และรายได้ปีนี้จะพุ่งขึ้นแตะ 1 หมื่นล้านบาท จากปีก่อนที่มีรายได้ 7.6 พันล้านบาท เป็นผลจากการที่บริษัทเริ่มรับรู้รายได้โรงไฟฟ้าพลังงานแสงอาทิตย์ กำลังการผลิต 90 เมกะวัตต์ ในจ.ลำปาง ที่เริ่มขายไฟเชิงพาณิชย์ได้ตั้งแต่ช่วงกลางเดือนก.พ.ที่ผ่านมา ซึ่งจะเพิ่มรายได้ให้กับบริษัทราว 2 พันล้านบาทในปีนี้ และยังมีรายได้อีกส่วนหนึ่งจากไบโอดีเซลเพิ่มขึ้น
โดยราคาหุ้น EA ณ เวลา 10.30 น. อยู่ที่ 23.40 บาท ลบ 0.10 บาท หรือ 0.43% ราคาสูงสุด 23.80 บาท ราคาต่ำสุด 23.40 บาท มูลค่าซื้อขายที่ 17.19 ล้านบาท